FI Euroopan unionin virallinen lehti L 35/10

KOMISSION ASETUS (EU) 2017/228,

annettu 9 päivänä helmikuuta 2017,

Euroopan parlamentin ja neuvoston asetuksen (EY) N:o 178/2002 muuttamisesta Euroopan elintarviketurvallisuusviranomaisen asettamien tiedelautakuntien nimien ja asiantuntemusalueiden osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 28 artiklan 4 kohdan toisen alakohdan,

sekä katsoo seuraavaa:

(1) Asetuksen (EY) N:o 178/2002 28 artiklassa perustetaan kymmenen tiedelautakuntaa, jotka ovat vastuussa Euroopan elintarviketurvallisuusviranomaisen, jäljempänä ’elintarviketurvallisuusviranomainen’, tieteellisten lausuntojen antamisesta oman asiantuntemuksensa alalla. Näitä lautakuntia ovat esimerkiksi: elintarvikkeiden lisäaineita ja elintarvikkeisiin lisättäviä ravintoaineita käsittelevä lautakunta, jäljempänä ’ANS-lautakunta’, erityisruokavaliovalmisteita, ravitsemusta ja allergioita käsittelevä lautakunta, jäljempänä ’NDA-lautakunta’, ja elintarvikkeiden kanssa kosketuksiin joutuvia materiaaleja sekä entsyymejä, aromiaineita ja valmistuksen apuaineita käsittelevä lautakunta, jäljempänä ’CEF-lautakunta’.

(2) Elintarviketurvallisuusviranomainen esitti komissiolle 3 päivänä helmikuuta 2016 lähettämässään pyynnössä ANS-, NDA- ja CEF-lautakuntien nimien muuttamista, jotta niissä otettaisiin huomioon tieteen ja tekniikan kehityksen ennakoidut muutokset.

(3) Tieteen ja tekniikan muutokset vaikuttavat ennen kaikkea lautakuntien työmäärään. Erityisesti CEF-lautakunnan työmäärä todennäköisesti lisääntyy tulevina vuosina, mikä johtuu unionin elintarvike-entsyymien luetteloon sisällyttämistä koskevien hakemusten arvioinnista Euroopan parlamentin ja neuvoston asetuksen (EY) N:o 1332/2008 (2) mukaisesti. Sen vuoksi aromiaineiden arviointi, josta CEF-lautakunta tällä hetkellä vastaa, olisi annettava ANS-lautakunnan tehtäväksi.

(4) Jotta ANS-lautakunnan työmäärä ei kuitenkaan lisääntyisi liiallisesti, elintarvikkeisiin lisättävien ravintoaineiden ja muiden fysiologisia vaikutuksia omaavien aineiden arviointi olisi annettava NDA-lautakunnan tehtäväksi, koska sen työmäärä todennäköisesti vähenee, mikä johtuu siitä, että ravintovertailuarvot on saatu vahvistettua ja koska Euroopan parlamentin ja neuvoston asetuksen (EY) N:o 1924/2006 (3) mukaista sallittujen terveysväitteiden luetteloon sisällyttämistä koskevien hakemusten määrä vähenee. Tällainen uudelleenjärjestely vastaa myös NDA-lautakunnan asiantuntemusta, koska jotkin ravintoaineiden lähteinä käytettävät aineet luokitellaan uuselintarvikkeiksi, joiden arvioinnista NDA-lautakunta tällä hetkellä vastaa.

(5) Kyseisten kolmen lautakunnan nimet muutetaan sen vuoksi tällä asetuksella seuraavasti: ANS-lautakunnan nimeksi tulee ”elintarvikkeiden lisäaineita ja aromiaineita käsittelevä lautakunta”, NDA-lautakunnan nimeksi tulee ”ravitsemusta, uuselintarvikkeita ja ruoka-allergeenejä käsittelevä lautakunta” ja CEF-lautakunnan nimeksi tulee ”elintarvikkeiden kanssa kosketuksiin joutuvia materiaaleja, entsyymejä ja valmistuksen apuaineita käsittelevä lautakunta”.

(6) ANS- ja CEF-lautakuntien jäsenten nykyinen toimikausi päättyy 30 päivänä kesäkuuta 2017, ja elintarviketurvallisuusviranomaisen muiden kahdeksan tiedelautakunnan jäsenten nykyiset toimikaudet, mukaan luettuna NDA-lautakunta, päättyvät 30 päivänä kesäkuuta 2018. Jotta elintarviketurvallisuusviranomaiselle jäisi riittävästi aikaa lautakuntien tehokkaalle organisoimiselle asetuksen (EY) N:o 178/2002 28 artiklan 5 ja 9 kohdan mukaisesti, tätä asetusta sovelletaan 1 päivästä heinäkuuta 2018.

(7) Sen vuoksi asetusta (EY) N:o 178/2002 olisi muutettava tämän mukaisesti.

(8) Tässä asetuksessa säädetyt toimenpiteet ovat kasvi-, eläin-, elintarvike- ja rehukomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetuksen (EY) N:o 178/2002 28 artiklan 4 kohdan ensimmäinen alakohta seuraavasti:

1. korvataan a alakohta seuraavasti: ”a) elintarvikkeiden lisäaineita ja aromiaineita käsittelevä lautakunta;”

2. korvataan e alakohta seuraavasti: ”e) ravitsemusta, uuselintarvikkeita ja ruoka-allergeenejä käsittelevä lautakunta;”

3. korvataan j alakohta seuraavasti: ”j) elintarvikkeiden kanssa kosketuksiin joutuvia materiaaleja, entsyymejä ja valmistuksen apuaineita käsittelevä lautakunta.”.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä, ja sitä sovelletaan 1 päivästä heinäkuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä helmikuuta 2017. Komission puolesta Puheenjohtaja Jean-Claude JUNCKER

(1) EYVL L 31, 1.2.2002, s. 1.

(2) Euroopan parlamentin ja neuvoston asetus (EY) N:o 1332/2008, annettu 16 päivänä joulukuuta 2008, elintarvike-entsyymeistä sekä neuvoston direktiivin 83/417/ETY, neuvoston asetuksen (EY) N:o 1493/1999, direktiivin 2000/13/EY, neuvoston direktiivin 2001/112/EY ja asetuksen (EY) N:o 258/97 muuttamisesta (EUVL L 354, 31.12.2008, s. 7).

(3) Euroopan parlamentin ja neuvoston asetus (EY) N:o 1924/2006, annettu 20 päivänä joulukuuta 2006, elintarvikkeita koskevista ravitsemus- ja terveysväitteistä (EUVL L 404, 30.12.2006, s. 9).